Predkladacia správa

             
             Ministerstvo životného prostredia Slovenskej republiky predkladá do legislatívneho procesu návrh nariadenia vlády Slovenskej republiky, ktorým sa vyhlasuje Chránené vtáčie územie Záhorské Pomoravie na základe odôvodneného stanoviska Európskej komisie  v konaní č. 2012/4003, ktoré sa týka neplnenia povinností vyplývajúcich zo smernice Európskeho parlamentu a rady 2009/147/ES z 30. novembra 2009 o ochrane voľne žijúceho vtáctva.
 
           Právny predpis, ktorým bolo vyhlásené toto chránené vtáčie územie sa zrušuje. Z obsahového hľadiska sa oproti pôvodnému právnemu predpisu navrhuje nová úprava hraníc chráneného vtáčieho územia, nová úprava územného obmedzenia výkonu niektorých činností a doplňuje sa lov zveri, ako činnosť, ktorá môže mať negatívny vplyv na predmet ochrany vrátane určenia územného a časového obmedzenia jeho výkonu. Účelom navrhovaných úprav je zohľadnenie výhrad Európskej komisie vzťahujúcich sa k neplneniu povinností z čl. 2 a 7 citovanej smernice.
  
            Dátum účinnosti je navrhnutý tak, aby bol dostatok času na oboznámenie sa s novou právnou úpravou.    
 
Návrh nariadenia vlády nebude mať vplyv na verejné financie, sociálny vplyv, vplyv na podnikateľské prostredie a ani vplyv na informatizáciu spoločnosti a bude mať pozitívny vplyv na životné prostredie.       
 
            Návrh nariadenia vlády je v súlade s Ústavou Slovenskej republiky, ústavnými zákonmi, medzinárodnými zmluvami, ktorými je Slovenská republika viazaná a zákonmi, a súčasne je v súlade s právom Európskej únie, ako aj s ustanoveniami zákona č. 543/2002 Z. z. o ochrane prírody a krajiny v znení neskorších predpisov.
            
Návrh nariadenia vlády sa predkladá na rokovanie Legislatívnej rady vlády Slovenskej republiky bez rozporov.